Ана дьо Ноай
Отпечатък

Превод от френски: Иван Бориславов, 1989

chitanka.info

Ще се притисна аз с най-крепката си сила

към своя обожаем и многолик живот.

Преди смъртта за миг да ме е съкрушила,

животът ми ще лумне под слънчевия свод.

Широкото море, разстлало лека пяна,

в безбрежните и сини води ще съхрани

вкуса на мойта скръб — солена и смълчана,

която ще тъмнее сред белите вълни.

Аз ще оставя край далечните баири

жарта на своя поглед, видял ги да цъфтят,

а малкият щурец от трънката ще свири,

желание събудил да тръгна пак на път.

Искрящата трева на всяка нова пролет

и гъстите пшеници в зелените поля

ще видят как трептят, подели волен полет,

ръцете ми, които приличат на крила.

Дали природата сред радости и грешки

ще помни нежността ми и тъжното лице?

Но върху слабостта на мъките човешки

ще има отпечатък от моето сърце.

Издание:

Ана дьо Ноай

Сянката на дните

Избрани стихотворения

Народна култура, 1989

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.